Tragedie de Florii pentru o familie din Călărași! O fetiță de 4 ani a murit, iar bunica ei s-a stins în mâinile medicilor după ce a aflat vestea cumplită. Întreaga familie a mâncat pește cumpărat de la un magazin local, fără să se gândească la tragedia ce avea să urmeze. Anchetatorii au luat probe de la casa acestora, dar și de la magazinul respectiv. S-a aflat și cauza morții micuței!
Inspectorii sanitar-veterinari au preluat mai multe probe din casa unde s-a produs nenorocirea, dar și de la magazinul din satul Șpanțov, județul Călărași, de unde familia a cumpărat peștele. În urma analizelor efectuate, experții au constatat faptul că atât peștele, cât și carnea de mici conţineau enterobacterii peste limita admisă. Alimentele consumate de membrii acestei familii aveau bacterii periculoase, care au dus la decesul copilei de 4 ani. Zece persoane au mâncat pește și carne de mici, infestate cu bacterii care duc la toxiinfecție alimentară.
Gabriela s-a simțit foarte rău și a murit la 24 de ore de la masa de Florii, din curtea bunicilor. Medicii au făcut tot posibilul să o salveze pe copilă, însă în ciuda manevrelor aceasta a fost declarată decedată. Bunica fetiței a fost dusă de urgență la spital, însă a murit în mâinile medicilor atunci când a auzit de moartea nepoatei ei. Și bunicul micuței a ajuns în stare gravă la spital, fiind internat la Terapie Intensivă. Starea lui s-a ameliorat în cele din urmă. Bunicul le-a spus autorităților că au mâncat pește cumpărat de la magazinul din sat.
”La data de 29 aprilie a.c., în jurul orei 10:20, poliţiştii din cadrul Serviciului de Investigaţii Criminale au fost sesizaţi cu privire la faptul că o minoră şi bunica sa, de 59 de ani, au fost preluate de la domiciliu cu o ambulanţă şi transportate la două unităţi spitaliceşti diferite, unde, ulterior, au decedat.
Având în vedere gravitatea faptelor sesizate, a fost constituită o echipă operativă coordonată de un procuror din cadrul Parchetului de pe lângă Tribunalul Călăraşi, fiind întocmit un dosar penal, în care sunt efectuate cercetări, cu privire la împrejurările în care a survenit decesul.
De asemenea, la cercetarea la faţa locului au participat reprezentanţi ai Direcţiei Sanitar Veterinare Călăraşi şi ai Direcţiei de Sănătate Publică Călăraşi. În prezent, sunt efectuate cercetări cu privire la stabilirea situaţiei de fapt”, a transmis IPJ Călărași.
Patru nepoți au consumat pește, trei dintre ei au acuzat stări de vomă, iar Gabriela a murit. În urma controalelor făcute de inspectorii DSV, aceștia au constatat că peștele congelat produs în Spania era vândut fără autorizație de către magazinul din satul respectiv, care nu avea nici condiții de igienă adecvate ori spații de depozitare corespunzătoare. Patronul spațiului comercial s-a ales cu o amendă de 20.000 de lei și cu lacătul pus pe ușă pentru următoarele 30 de zile.